**הסכם הורות ללא זוגיות - הורות משותפת**

שנערך ונחתם במשרד ---------------------------------------------

**מגדל -------- (ק'--), רח' -------, תל אביב - יפו**

ביום **--** לחודש **-----**  שנת **----**

**בין:** **גב'** **-----, ת.ז.: ----------**

כתובת דוא"ל -----------------

מרח' --------

-----' נייד: --------------

(להלן: **"האם"** או **"-----"**)

**- מצד אחד -**

**לבין:** **מר -----, ת.ז.: ----------**

דוא"ל -------------------------

מרח' ------------

-----' נייד: --------------

(להלן: **"האב"** או **"-----"**)

**- מצד שני -**

**הואיל**: ו----- ו----- (יקראו יחדיו להלן: "**ההורים**" או "**הצדדים**") מעוניינים להביא לעולם ילד ולהיות הוריו, תוך הבטחת שלומו ורווחתו (להלן: "**הילד המשותף**" או "**ילדם המשותף**" או "**הילד**") ביחיד זכר רק לצורך הנוחות, ותקף גם ליותר מילד אחד או ילדה אחת, בלידה אחת;

**והואיל**: והצדדים אינם מתכוונים ואינם מעוניינים בניהול משק בית משותף ו/או לנהל חיים משותפים ו/או חיי זוגיות וכל רצונם הוא לכרות חוזה ולהגיע להסכמות ביניהם לצורך הבאת הילד המשותף לעולם, וחינוכו וגידולו באופן משותף;

**והואיל**: והצדדים מעוניינים לשמור על מערכות חייהם נפרדות ומנוהלות באופן עצמאי, לרבות המערכות המשפחתיות, החברתיות, הכלכליות ובכלל זה הפרדה מוחלטת מכל נכסיהם, כספם, רכושם, זה שיש וזה שיהיה לרבות נדל"ן ומ----------ין, פרטי או עסקי, בארץ ובחו"ל, רכבים, כספים, זכויות ממוניות, ניירות ערך, קופות גמל, קרנות פנסיה, ביטוחים שונים, וכל זכות או חובה מכל מין וסוג שהוא שהוא, ללא יוצאים מן הכלל, לרבות פירות הנובעים ו/או שינבעו מנכסיהם – יישארו בבעלות נפרדת של ההורה לו הם שייכים ולצד השני לא תהיינה כל זכויות ו/או חובות כלשהן בנכסים ובכספים אלה ;

**והואיל:** והצדדים מעוניינים לקבוע תנאים להסכם הורות ללא זוגיות, שתהיה הורות משותפת, תוך הסדרת האופן בו יגדלו את הילד המשותף, הגדרת חובותיו וזכויותיו והסדרת יחסי הצדדים מרגע לידת הילד המשותף ועד הגיעו/ה לגיל 21 ללא קשר לשירות צבאי חובה סדיר / שירות לאומי / שירות אזרחי;

**והואיל:** והצדדים מסכימים כי הורותם המשותפת והתקשרות בהסכם זה לא יפגעו בזכותו של כל אחד מהם לקיים מערכות יחסים זוגיות עם בני זוג לפי בחירתו, ובכפוף לכך שזמני השהות יישמרו חצי-חצי ;

**והואיל:** והצדדים מכריזים כי אין מבחינתם מניעה חוקית להתקשר בהסכם זה והינם מעוניינים להסדיר את האופן והתנאים לביצוע ההתקשרות ;

**והואיל:** והצדדים מצהירים ומודעים לכך כי כל שינוי בהסדרי ההורות, כפי שיוסכם להלן, ניתן לערוך בכפוף להסכמה מראש ובכתב תוך התחשבות בטובת הילד, ולא יהיה כל תוקף משפטי להסכמות שבעל פה ;

**לפיכך הוסכם, הותנה והוצהר בין הצדדים כדלקמן:**

1. **מבוא:**
   1. המבוא להסכם זה, הנספחים וההצהרות הכלולות בו מהווים חלק בלתי נפרד ממנו ויקרא יחד עם שאר תנאיו והוראותיו, והוא משקף נאמנה את רצון וכוונת הצדדים ההדדית.
   2. הצדדים מעוניינים להסדיר ביניהם את מערכת היחסים הנוגעת לתקופת הבדיקות המקדימות, טיפולי ההפריה, ההריון וההורות המשותפת, על מנת לנהל את מערכת היחסים ביניהם, בכל הנוגע להבאת הילד המשותף לעולם וגידולו, באופן מוסכם, ברוח טובה ובלא מחלוקות.
   3. הצדדים מצהירים כי ההתקשרות ביניהם נעשית אך ורק לשם יצירת מסגרת מוסכמת להורות ‏‏משותפת לגבי ילדם המשותף על מנת להבטיח את טובתו ורווחתו.‏
   4. הצדדים מתחייבים לפעול בכל עניין הנוגע לילדם המשותף תוך שיתוף פעולה מלא, נכונות להתגמש ‏ במטרה להבטיח את טובת הילד, לדאוג לכל מחסור ‏וצורך, לשמור על ‏היציבות והוודאות בחייו ולהבטיח שמירת קשר תקין של ‏הילד המשותף עם ההורה השני ומשפחתו‏.‏
   5. הצדדים מצהירים כי אין למי מהם רצון או כוונה ליצור משק בית משותף ו/או מסגרת של חיים ‏בצוותא ו/או חיי זוגיות זה עם זו, ומבלי לגרוע ביחסים הזוגיים הקיימים או העתידיים של מי מהצדדים. מוסכם על מפגש בילוי משותף אחת לחודש ולכל הפחות פגישת תיאום חודשית אחת. ‏
   6. כל אחד מההורים רשאי לבחור לו בני זוג ולפתח מערכות יחסים זוגיות כרצונו ולהתחייב ‏בכפוף לאמור בהסכם זה כלפי בן זוגו, בהתחייבויות זוגיות ומשפחתיות תוך שמירה על ‏טובת הילד.
   7. כל אחד מההורים מתחייב שלא להפריע ו/או להתערב בדרך כלשהי בחייו הזוגיים של רעהו ‏ומוותר על כל טענה או דרישה ביחס לאורח חייו ו/או לזהותם של בני ‏זוגו, כפוף להוראות הסכם זה.‏
   8. כל אחד מהצדדים מתחייב בזאת לכבד את זכות הפרטיות של ההורה השני ‏ולהימנע ‏מלחשוף בפני צדדים שלישיים כלשהם אודות אורחות חייו של ההורה השני‏.
   9. ההורים קובעים כי רק ההורים כפי שנקבעו בהסכם זה יהיו רשאים לקבל החלטות לגבי הילד המשותף ולקבוע ‏את ‏מסגרות חייו.‏
   10. הצדדים קובעים כי הודעה שתישלח מצד אחד לצד שני, באמצעות כתובת הדוא"ל הרשומה לעיל- תיחשב שהגיעה ליעדה, 48 שעות לאחר שנשלחה.
2. **תקופת הבדיקות, הטיפולים וההריון**:
   1. הצדדים מצהירים כי לפני תחילת תהליך הבאתו לעולם של הילד המשותף, יעבור כל אחד מהם בדיקת HIV‏ וכן את כל הבדיקות הגנטיות שיקבעו על ידי רופא המוסכם על הצדדים לשם הבטחת הריון ולידה תקינים ושלילת פגמים תורשתיים-מולדים לילדם המשותף.
   2. כל אחד מההורים מתחייב להציג בפני השני את תוצאות כל הבדיקות, תוך הקפדה על חשיפה מלאה אודות המצב הבריאותי.‏
   3. במידה ויידרש ובמידה ועלויות בדיקה ו/או טיפול ו/או תרופה ו/או הליך רפואי ושאינו רפואי לא יכוסו על ידי חברת ביטוח ו/או קופת חולים ו/או קצין התגמולים, הצדדים מתחייבים לשאת באופן שווה בכל ההוצאות הקשורות להיריון וללידה של ילדם המשותף, הוצאות בגין בדיקות וטיפולים רפואיים, בעת ההיריון ובעת הלידה וכן כל בדיקה או טיפול רפואיים שידרשו לאחר הלידה הנובעים מההיריון או הלידה.‏
   4. באם לאחר תחילת ההיריון יתברר חלילה, כי ‏העובר סובל מפגיעה חמורה כלשהי אשר עלולה לפגוע באיכות חייו, לרבות תסמונת ‏דאון ו/או נכות נפשית או גופנית אחרת או כל דבר אשר יגרום להגדרתו כסיעודי, מוסכם כי הצדדים יפנו לקבלת לפחות 3 חוות דעת של רופא מומחה בתחום הרלוונטי, טרם שיקבלו החלטה משותפת בנוגע לפעולה, ויגיעו להסכמה בנושא זה, ובאין הסכמה – לפי סכימת הסיכונים והסיכויים שהוצגו בשלוש חוות הדעת.
   5. ההורים מסכימים כי במידה ויוולד להם בן זכר יקוים טקס ברית מילה על ידי רופא - מוהל, שיקבע בהסכמת ההורים.‏
   6. מוסכם בזאת כי האב המיועד לא ישלם לידי האם המיועדת כל סכום שהוא.
3. **הורות:**
   1. מוסכם על ההורים, כי שם משפחתו של הילד המשותף יהיה שילוב של שני שמות המשפחה שלהם \_\_\_\_\_\_\_\_\_\_\_\_.
   2. **הצדדים מתחייבים זה כלפי זו להצהיר בפני צדדים שלישיים, ומרשמי המדינה הרלוונטיים (תעודת לידה מרשם האוכלוסין), אודות אימהות או אבהות מי מהצדדים, בהתאמה.**
   3. בנושא חינוכו של הילד, מוסכם על ההורים כי הילד המשותף יתחנך עד להגיעו לגיל 18 שנים, במוסדות חינוכיים ולרבות תנועות נוער אשר יהיו חלק מהחינוך היהודי, חילוני על כל זרמיו.
   4. מוסכם על ההורים כי בנושא הטיפול הרפואי בילד, לרבות טיפולים רפואיים ואחרים להם יזדקק, קופת החולים אליה ישתייך וכיוצא בזאת יתקבלו על ידי ההורים במשותף והכל תוך שמירה על טובת הילד. **האב מכיר בכך שהאם הינה מטפלת מוסמכת בדיקור סיני ורפלקסולוגיה, ולכן רואה ברפואה משלימה חלק אינטגרלי מטיפול הוליסטי בבעיה רפואית, בכל אדם, לרבות בילד המשותף. מוסכם כי הפנייה הראשונה לגורם רפואי תהיה אל רופא קונבנציונלי.**
   5. ההורים מסכימים כי לא יצרפו את הילד, אלא בהסכמת שניהם ובכתב לסדנאות ‏התנהגותיות, כתות וקורסים מיסטיים למיניהם.
   6. במקרה של חזרה בתשובה תימשך המשמורת המשותפת. צד שיעלה טענה על מנת לשנות זרם חינוכי, מוסכם כי יראוה כחסרת תום לב ופסולה, ואין לה כל קשר לשימור טובתו של הילד המשותף באמצעות מסירה לחינוך של זרם חינוכי שאיננו חילוני – ממלכתי. מובהר ומוסכם כי בהינתן מצב של ‏הצטרפות לכת של מי מההורים יעבור הילד למשמורתו הבלעדית של ההורה השני‏. **כת תוגדר כפי שמוגדר בחוק לטיפול בכתות פוגעניות – גם אם חוק זה לא יסיים את הליכי חקיקתו (עבר בטרומית ביום 17/2/2016, פ1810) או לפי חוק המטפל בנושא זה שיבוא במקום הצעת החוק הפרטית המוזכרת.**
   7. מוסכם כי במידת האפשר יחלקו הצדדים את השהות לצד הילד בעת מחלתו חו"ח, באופן שימי המחלה אשר הצדדים יידרשו לממש ממקום עבודתם יהיו שווים. בכל מקרה – לא יפגעו זמני השהות בין הצדדים, גם בזמן מחלת ילד.
   8. ההורים מסכימים לחסן את הילד לפי המלצות משרד הבריאות, וככל שתהיה מחלוקת – יחליטו במשותף ובהסכמה, בהמלצת הרופא המטפל, ואם לא יגיעו להסכמה – המלצתו תכריע.
4. **הסדרי הורות (אפוטרופסות ומשמורת)**:
   1. מוסכם על ההורים כי יגורו ברדיוס של עד 15 ק"מ זה מזו. למען הסדר הטוב יוער כי נכון לעריכת הסכם הורות זה, האב מתגורר במרכז תל אביב והאם בצפון תל אביב.
   2. מוסכם על ההורים הצורך להניק את הילד בכפוף לרצונה ו/או מסוגלותה של האם, וכי אין בכך למנוע מהאב לראות את הילד מדי יום, בתיאום מראש.
   3. מוסכם על הצדדים הימצאותן של חיות מחמד בסביבת הילד, בכפוף לנקיטת פעולות סבירות בנסיבות העניין לשמירה על שלמות גופו ובריאותו של הילד המשותף.
   4. מוסכם כי הצדדים שואפים לכך, שהחל מגיל חצי שנה יהיה הילד במשמורת משותפת של שניהם ובחלוקה שווה של זמני שהות. בכל מקרה – לא יאוחר מגיל שמונה חודשים.
   5. ההורים מתחייבים לפעול בכל עניין הנתון לאפוטרופסותם מתוך אחריות הורית. כל צד יחליט בגדרי הבית שלו אודות פרקטיקות תזונתיות (צמחונות, טבעונות וכיוצא בזה).
   6. ההורים יעשו כל מאמץ שיידרש לשם הבטחת טובת הילד ויפעלו ברגישות ובהתחשבות לשם שמירת הקשר בין הילד לבין ההורה השני.
   7. כל אחד מההורים מתחייב ליידע את משנהו במקרה שהילד יקבל טיפול רפואי משמעותי וכן לגבי בעיה בריאותית.
   8. כל אחד מההורים **מתחייב** להיות בקשר ישיר עם מוסדות החינוך של הילד ולהשתתף בכל האירועים המתקיימים שם כדוגמת: אסיפת הורים, טקסים, טיולים, מסיבות וכיוצ״ב. ההורים יעבירו זה לזה מידע בכל הנוגע לאירועים הנ״ל וכן לגבי כל קושי חינוכי בנוגע לילד.
   9. כל אחד מההורים מתחייב לטפל בילד במיטב תשומת הלב, לחנך ולהשגיח במסירות ובנאמנות, תוך שיתוף פעולה עם ההורה השני בכל הנוגע להחלטות החורגות מהטיפול השגרתי.
   10. מוסכם על הצדדים שזמני השהות השיוויונים ביניהם (50-50) לא יגרעו גם אם למי מיהם תהיה זוגיות חדשה וכדומה. הצדדים מתחייבים הדדית לחנך את הילד המשותף כי ----- היא האם (על כל הטיותיו ) באופן בלעדי ו----- הוא האב הבלעדי (על כל הטיותיו). מוסכם כי זמני השהות ישמרו בכל מצב – והילד לא יהא רשאי להחליט היכן ישהה, בטרם ימלאו לו 18 שנים.
   11. במידה ומי מההורים ילך חו"ח לעולמו, או לא יהיה כשיר (לפי חוק הכשרות המשפטית והאפוטרופסות) לטפל בילד – יעבור הוא למשמרתו הבלעדית של ההורה הכשיר.
   12. **הצדדים מודעים לצורך בהסדרת צוואה לאחר הולדת ילדם המשותף ובכל שינוי במצבם האישי (סטטוס), לצורך הסדרת עניינים הקשורים לפטירה בטרם עת חו"ח.**
5. **זמני שהות עד גיל חצי שנה**:
   1. מוסכם, כי מעת לידת הילד ועד מלאת לו שישה חודשים יהיה הילד, כאמור, במשמורת של האם, והאב יוכל להגיע ולבקרו בתאום מראש במהלך השבוע, ולהביא עימו לבית האם מי ממישפחתו. למען הסר ספק, האב יאסוף וישיב את הילד לבית האם בימים שיוסכם עליהם.
   2. מוסכם, כי האם מתחייבת לאפשר לאב להגיע אל ביתה, לפחות שלוש פעמים בשבוע, ואף לקחת אותו עימו, בכפוף למצב הרפואי של הילד. מוסכם, כי האב ישהה עם הילד החל מהשעה 16:00 ועד זמן השינה ויטפל באופן מלא בילד בבית האם או בביתו שלו, ובזמן זה תהיה האם חופשייה לעיסוקיה.
6. **זמני שהות החל מתקופת החלוקה השווה כמוסכם בסעיף 4.4 לעיל :**
   1. מוסכם כי הילד ישהה שלוש פעמים בשבוע אצל האב. כאשר יהיה במסגרת - החל מסיום הפעילות הפורמלית במוסד החינוכי (גן, בית ספר וכו') אצל האם כולל לינה, בנוסף לכל סוף שבוע שני. ולסירוגין. היום הנוסף יקוזז בסופי שבוע וזאת יוסדר במסגרת המפגש החודשי בין הצדדים.
   2. הגדרות: "**פעם**" תיחשב החל מסיום השעה הפורמלית של המסגרת החינוכית ועד הבוקר שלמחרת, ו"**סופ"ש**" ייחשב החל מיום שישי בשעה 13:00 או מתום הפעילות במסגרת החינוכית בה שוהה הילד, לפי המוקדם מבניהם, ועד ליום א׳ בבוקר עת ישיבו אותו ההורה ישירות ובמועד למסגרת החינוכית הקבועה.
   3. זמני השהות יהיו כפופים להחלטת ההורים מעת לעת, ובזמן שהיית הילד אצל מי מההורים- יוכל גם לבקר את משפחת אותו הורה.
   4. מוסכם, כי איסוף הילד והשבתו ייעשה על ידי ההורה שעמו שוהה הילד באותה עת. מחלת ילד לא תיגרע מזמני השהות.
7. **מפגשים בחופשות וחגים:**
   1. הילד ישהה אצל כל אחד מההורים במשך חופשות בתי הספר והחגים, לרבות שביתות, על פי הסכמה בניהם (להלן: "**חופש**"). ההורים י-----רו מראש ובכתב את שהות הילד כל שנה מחדש לגבי החגים: פסח, ראש השנה, סוכות ויום העצמאות.
   2. בהיעדר הסכמה מראש בין ההורים, ישהה הילד במשך חופשות בתי הספר והחגים לסירוגין החל מהשנה הקלנדרית בה נולד הילד, כדלקמן;
      1. אצל האם: סוכות וראש השנה, 4 ימים ראשונים של חופשת חנוכה, פורים, שבועות.
      2. אצל האב: פסח, יום כיפור, 3 ימים אחרונים של חופשת חנוכה, ל״ג בעומר ויום העצמאות.
      3. בשנה שלאחריה: במהופך. וחוזר חלילה בשנים הבאות.
   3. במקרה שבו חג נופל בסוף שבוע, תגבור חופשת החג, וסוף השבוע בו אמור ההורה לשהות עם הילד, ידחה לסוף השבוע הסמוך שלאחריו.
   4. חופשת חג אצל כל הורה תחל ותסתיים במועדים כמו סוף שבוע.
8. **מפגשים בחופש הגדול:**
   1. במהלך החופש הגדול יתקיימו הסדרי המפגשים הרגילים כאמור בהסכם זה.
   2. שעות המעבר של כל ילד לבית ההורה השני בימי החופש הגדול תהא בסיום הפעילות במסגרת חינוכית, ככל שתהא, כגון קייטנה, ובהעדר מסגרת חינוכית, כאמור, בשעה 08:00 בבוקר.
   3. כל הורה יוכל לתאם את שהיית הילד אצלו לתקופה ממושכת יותר בחופש הגדול של עד 3 שבועות, ברצף או שלא ברצף לצורך נסיעה משותפת עם הילד, בארץ או בחו״ל.
   4. ההורה החפץ לנסוע עם הילד, במהלך חופשת הקיץ, יודיע להורה השני על המועד, יעד הנסיעה, וכן ייתן פרטיה להורה השני וזאת לא יאוחר מה-15 ביוני בכל שנה.
9. **הוראות כלליות לסדרי המפגשים:**
   1. כאמור לעיל, מוסכם על ההורים כי עליהם להתגורר במרחק שאינו עולה על 15 קילומטרים מהצד השני. במידה ויתרחק אחד מן הצדדים עליו יהיה הנ----- להגיע אל הילד על מנת לממש את זכותו בזמני השהות, וזאת גם קשר להוצאות הנסיעה, ובנוסף לסכום אותו ההורה מפקיד בחשבון הכלכלה.
   2. בביצוע סדרי המפגשים דלעיל יתחשבו ההורים ברצונו, בבריאותו, בסדר יומו, לימודיו ובפעילותיו של הילד וינהגו בגמישות ובתיאום מרבי בעניין זה.
   3. כל הורה יאסוף את הילד מהמסגרת החינוכית ויחזירו לשם בתום זמן השהות, כמוגדר בהסכם זה, בהתאמה. במועדים בהם לא מתקיימת פעילות במסגרת החינוכית, יתאמו ההורים, בהסכמה, את נקודות האיסוף וההשבה של הילד.
   4. המפגשים בין כל הורה לילד יתקיימו בבית ההורה השני, רק בהינתן הסכמה מראש ובכתב.
   5. בעת שהיית הילד אצל הורה, יאפשר אותו הורה לכל ילד לתקשר עם ההורה השני.
   6. במהלך חודש ספטמבר בכל שנה, יוכלו ההורים לשנות את הימים של המפגשים באמצע השבוע בהסכמה משותפת.
   7. במקרה שאחד מההורים מאחר לאסוף את הילד מכל סיבה שהיא, יפנה אותו הורה ראשית להורה השני על מנת לבדוק עמו את האפשרות שההורה השני יאסוף את הילד. במידה וההורה השני אינו זמין או אינו יכול, תהיה האחריות למצוא גורם חלופי שיאסוף את הילד על ההורה המאחר, ואם הדבר כרוך בסידור חלופי בתשלום, אזי התשלום בשלמות יחול עליו.
   8. מוסכם כי גם אם נבצר מההורה להיפגש במועד כלשהו עם הילד מכל סיבה שהיא, אזי שני ההורים ישתדלו לתאם מועד חלופי במהלך אותו שבוע.
   9. במהלך החופשות, החגים, שביתה ובעת מחלתו חו״ח, של הילד, יישאר הילד אצל ההורה אצלו לן בערב הקודם, והמעבר להורה השני יהא בשעה 16:00, בהסכמה מראש ובכתב – אחרת, יישמרו זמני השהות.
   10. באם הילד יצטרך להישלח מהמסגרת החינוכית לביתו במהלך יום הלימודים, מכל סיבה שהיא (מחלה, שביתה וכו׳) אזי באם ההודעה על כך מביה״ס התקבלה לאחר השעה 11:00 יהיה ההורה האמור לקבלו באותו היום ללינה, אחראי לאסוף את הילד. עד לאותה השעה, יהא ההורה אשר הביא את אותו הילד לביה״ס אחראי לאסוף אותו.
   11. מוסכם כי באשר לשהיית הילד אצל סבא וסבתא מצד מסוים, תהיה השהייה מוגבלת לזמנים המוסכמים בהתאם להסדרי השהייה לעיל. כלומר, ישהה הילד אצל הסבא והסבתא מצד מסוים על פי הזמן המוגדר להורה מאותו הצד.
   12. היות ו----- עצמאית ו----- שכיר, יעשו הצדדים ככל יכולתם, להתאים את זמני השהות כך שיוכלו להמשיך ולהתפרנס כל צד מעבודתו הוא/היא.
10. **נסיעות לחו״ל:**
    1. מוסכם על ההורים כי מקום מגוריו הקבוע של הילד הינו בישראל עד גיל 18.
    2. כל הורה מתחייב שלא להוציא את הילד מחוץ לגבולות ישראל מבלי שיקבל את הסכמת משנהו לכך מראש ובכתב.
    3. אף אחד מההורים לא יהא רשאי לסרב להוצאה זמנית כאמור, ללא סיבה סבירה.
    4. אי החזרת הילד לישראל בתום ביקור בחו״ל, הינו חטיפה משמעותה באמנת האג.
    5. כל אחד מההורים יהיה רשאי לצאת עם הילד לחופשה בחו״ל, ובלבד שהנסיעה תואמה מראש עם ההורה השני, בהודעה מראש ולפני מועד הנסיעה המתוכנן.
    6. מוסכם על ההורים כי משך כל נסיעה עם הילד לחו״ל לא יעלה על 21 יום במפוזר או ברצף, וזאת אחת לכל שנת חייו של הילד.
    7. מימון הנסיעה יחול בשלמות על ההורה המבקש להוציא את הילד לחו״ל, וסכום הכלכלה עבורו לא יגדל או יפחת כתוצאה מכך, אלא בהסכמה מראש ובכתב של שני ההורים.
    8. בהסכמה מראש ובכתב יוכלו להוציא הוצאות הנסיעה מחשבון הכלכלה.
    9. בעת נסיעת הילד לחו״ל עם אחד מההורים או מי מטעמו, ימסור אותו הורה להורה השני בטרם הנסיעה את פרטי המסלול, פרטי הטיסות, ופרטי המלונות (כתובות ו-----פונים), ככל שיש כאלה, ובאם הם אינם ידועים ערב הטיסה, אזי יעבירם במהלכה בזמן אמת ככל שניתן.
11. **כלכלת הילד (במובן של מזונות):**
    1. הצדדים מסכימים בזאת כי יפתחו חשבון בנק משותף (להלן: "**חשבון הכלכלה**" או "**החשבון המשותף**") אליו יעבירו סכום עבור כלכלתו של הילד (להלן: "**כלכלה**"), וחשבון זה יהא ביתרת חובה בלבד ללא אפשרות אשראי.
    2. הכלכלה כוללת מדור ואחזקתו, הלבשה, הנעלה, מרפא יומיומי ונסיעות עם הילד ובעבורו, אביזרים הנדרשים לתיקון ולילד (עגלת תינוק, סלקל וכו'), הוצאות רפואיות רגילות (למעט תשלום חודשי לקופת חולים שייצא מחשבונה של האם) כולל מרשמים מקופת חולים, הוצאות חינוך עד סכום האגרות בחינוך הממלכתי לרבות ספרים, מחברות, כלי כתיבה, תרבות ועד כיתה, מסיבות סיום, טיולים, גן/צהרון במחירי ויצו או נעמ"ת וכדומה. מובהר ומוסכם בזאת כי יש בסכום כדי למלא אחר ההוצאות הבסיסיות של הילד, וכל הוצאה נוספת, תהיה לפי הסכם זה בלבד.
    3. סכום כלכלת הילד יעמוד על סך של 3,000 ₪ לחודש, וישולם לחשבון הכלכלה החל מחודש 7 להריון.
    4. מוסכם בזאת כי האם תעביר לחשבון חלק יחסי של 50% מהסכום והאב חלק יחסי של 50% מהסכום עד הגיע הילד המשותף לגיל 21. מוסכם על ההורים כי יחס החלוקה ביניהם בהפקדות לחשבון הכלכלה, יישאר קבוע, וזאת אף אם הילד ישהה יותר או פחות זמן עם אחד מההורים, למשך תקופה קצרה או תקופה ממושכת.
    5. האב מסכים, כי יעביר סכום גדול יותר מ-50% לחשבון הכלכלה במידה והכנסתה של האם תיפגע בתקופת ההריון (חודשים 7-8-9), וזמן נוסף של עד חצי שנה לאחר הלידה– עד גובה עלויות מסגרת ציבורית/מטפלת – ככל והילד המשותף לא נמסר למסגרת חינוכית, ולא בסכום העולה על 3,000 ₪.
    6. הצדדים מצהירים ומסכימים כי עלות דולה (מדריכת הריון ולידה) ושהות במלונית תמומן מחשבון הכלכלה. הצדדים מצהירים כל יעשו כל הדרוש על מנת להקטין עלויות בכל מקום שהדבר אפשרי (שימוש בביטוח בריאות פרטי, מסגרות חינוכיות ציבוריות וכיוצא בזה)
    7. סכום שלא ישולם במועד יהיה צמוד למדד המחירים לצרכן וישא ריבית שיהוי כחוק עד ליום התשלום המלא בפועל.
    8. מענק לידה וקצבת ילדים, ישולמו ויועברו ישירות לחשבון הבנק של האם, ולא יקוזזו מתשלום הכלכלה.
12. **הוצאות נוספות:**
    1. מוסכם כי במידה של לידת תאומים יתווסף סך נוסף של 40% מן הסכום הכולל לכלל ההוצאות ויחולקו כפי שהוגדר לעיל בהסכם זה ללא שינוי, כל ילד נוסף בהפחתה של 10%.
    2. קצבת ילדים תשולם לידי האם, והיא תממן מחשבונה ביטוח רפואי פרטי עבור הילד בקופת החולים ("מכבי שלי" או בכל קופת חולים אחרת – הכיסוי הרב ביותר).
    3. מוסכם ומובהר בזאת כי כל ההוצאות יוצאו מחשבון הכלכלה, לרבות כל הוצאה רפואית ו/או חינוכית;
       1. ״**הוצאה רפואית**״: בסעיף זה משמעה, כל תשלום לקופ״ח שהוא מעבר לתשלום החודשי, ההוצאות הרפואיות שאינן מכוסות בשלמות על-ידי קופת-חולים, לרבות אשפוזים, ניתוחים, וכל הוצאה שנדרשת ע״י הרופא המטפל, עיניים, משקפיים, אורתודנט, שיניים, פסיכולוג, רפואה אלטרנטיבית, פיזיותרפיה ותרופות, ככל ומדובר במשהו שאיינו בסל התרופות והשירותים הרפואיים הממלכתי.
       2. ״**הוצאה חינוכית**״ בסעיף זה: שיעורים פרטיים, הוראה מתקנת, העשרה ופרויקטים מיוחדים, טיולים שמחוץ לסל חינוך, תנועות נוער, חוגים (עד שני חוגים לילד בכל שנת לימודים. כל צד יחליט על מיקום של חוג אחד), קייטנות (שני מחזורים בכל קיץ), נסיעה לפולין, שיעורי נהיגה וכדומה.
    4. מוסכם על ההורים כי בכל הנוגע להוצאות חינוך והוצאות בריאות המוגדרות לעיל, אזי אם קיים שירות מקביל במסגרת הציבורית באותו הטיב, אזי הסכום שכל הורה יהיה חייב בו לא יעלה על הסכום לו היה משלם עבור שירות מקביל בשירות הציבורי, אלא אם הוסכם – מראש ובכתב – על שירות פרטי. בהעדר הסכמה, נ----- ההשלמה הוא על מי מההורים שהתחייב לרכוש את המוצר או השירות הפרטי.
    5. ההורים הסכימו כי עד הגיע הילד לגיל 3 שנים יימסר למסגרת חינוכית פרטית, והחל מגיל 3 ברירת המחדל הינה מסגרת ציבורית.
    6. מוסכם על ההורים לאפשר מסגרת פרטית בכל דבר שהוא, בהסכמת שניהם מראש ובכתב.
    7. באם תהיה הוצאה נוספת, אשר אינה מופיעה לעיל, תידרש הסכמה מראש ובכתב של שני ההורים. לא ניתנה ההסכמה יחויב במלוא התשלום ההורה אשר רשם את הילד או התחייב בגין השירות.
    8. מובהר ומוסכם בזאת כי ניתן להוציא דמי כיס לילד כמו גם, הוצאה עבור מתנות יום הולדת לחברי הילד, מן חשבון הכלכלה.
    9. הוצאות מעל לסך של 300 ₪ בפעם אחת (10% מסכום הכלכלה החודשי) - ידרשו הסכמה מראש ובכתב של ההורה השני.
    10. מוסכם על ההורים כי עזרה בהוצאות לימודים שאינם חובה (קרי: לימוד נהיגה, שכר לימוד אוניברסיטאי לתואר ראשון ו/או שני, מחייה, מגורים וכו') של הילד – ייצא אף הוא מחשבון הכלכלה בהסכמת שניהם, מראש ובכתב ובכפוף ליתרת זכות בחשבון.
    11. ככל שמי מההורים ירצה להוסיף כספים או הוצאות מעבר לאמור לעיל, מוסכם כי ברירת המחדל היא שהתוספת על חשבונו בלבד, אלא אם הצד השני הסכים מראש ובכתב להוסיפה.
    12. באם בתקופת הלימודים לתואר ראשון יתגורר הילד בבית הורה אחד, הצדדים יחליטו ביניהם באופן מוסכם כיצד לגלם את השתתפותם זו.
13. **חיסכון:**
    1. הצדדים יפתחו את חשבון הבנק תוך שימת לב לפרטים ולאילו שירותים יש גישה חופשית לשניהם, ולאילו שירותים נדרשת הסכמת שניהם ביחד.
    2. מוסכם כי ייפתח חשבון חיסכון לטובתו של הילד המשותף עם היוולדו ויופקד בו סכום חודשי שלא ייקטן מסך של 300 ש״ח וזאת עד הגיעו של לגיל 21 שנים (להלן: "**החיסכון הקבוע**"), נוסף להפקדות החודשיות בחשבון הכלכלה.
    3. לתכנית "חיסכון לכל ילד" תיתוסף הפקדה בת 50 ₪ נוסף על ההפקדה של הממשלה.
    4. מוסכם על ההורים כי בסוף כל שנה קלנדרית, יחליטו במשותף כמה מתוך היתרה בחשבון הכלכלה, תופנה אף היא עבור חיסכון ולכל הפחות ידונו בסכום החיסכון הקבוע.
    5. מוסכם על הצדדים לתת הוראות מתאימות בקופת החיסכון לפיה לא ניתן למשוך כספים מהקופה, אלא בהסכמתם מראש ובחתימת ההורים.
    6. מוסכם על ההורים כי הסכומים המופקדים בחיסכון יופנה עבור מטרות של לימודים גבוהים **בישראל** ו/או עזרה ברכישת דירה ו/או כמוסכם על שני ההורים מראש ובכתב.
14. **פתרון מחלוקות:**
    1. במקרה ומתעוררת שאלה בכל העניינים הקיימים בהסכם זה, **או שאינם נמצאים** בו וכן במקרה שמתעורר הצורך לשנות את סדרי המפגשים בשל קושי לקיימם בשל מעבר מגורי מי מההורים או מכל סיבה אחרת, יעשו ההורים כל שיידרש על מנת לפתור את העניין בדרך הידברות בניהם.
    2. לא הצליחו ההורים לפתור את העניין, יהיה רשאי מי מההורים המעוניין בכך לפנות להליך גישור אצל **\_\_\_\_\_\_\_\_\_** או מישהו אחר המוסכם על הצדדים, על מנת לייצב או להסדיר מחדש את העניין הטעון הסדר, ומשנהו מתחייב לשתף פעולה עם הליך הגישור לפחות במשך 3 פגישות וזאת בטרם הפנייה להליכים משפטיים בערכאה חילונית שהיא בית המשפט לענייני משפחה העיר תל אביב-יפו, וזו בלבד.
    3. בכל עניין שבמחלוקת (רפואי, חינוכי, כספי ואחר) ינסו ההורים לקבל החלטות במשותף ובהסכמה, ובאין הסכמה – לתת לאיש מקצוע מאותו תחום המוסכם על שניהם, להחליט בעבורם, ואם אין הסכמה – איש מקצוע שהיה מעורב באותו נושא עד רגע המחלוקת.
15. **רצון חופשי:**
    1. מובהר ומוסכם בזאת כי האישה לא תעשה שימוש בחומר הגנטי, שלא בהסכמה, אלא במקרה מוות חו"ח של האב. הסכמתו ניתנת בזאת.
    2. הצדדים מצהירים כי חתמו על הסכם זה לאחר שקראו אותו, הבינו את משמעותו ואת תוצאותיו המשפטיות, הסכימו לתוכנו והם חתומים עליו מרצונם החופשי ללא עושק, כפיה או לחץ כלשהו.
    3. כל שינוי ו/או תוספת להסכם זה יחייבו את הצדדים אך ורק אם נעשו בכתב, מראש ובחתימה.
    4. הוראות הסכם זה, באשר לילד המשותף, ייכנסו לתוקף עם לידתו במזל טוב, ובאשר לחיובים האחרים בין הצדדים - מרגע החתימה על הסכם זה, והכל לפי ההקשר, ההגיון והדבק הדברים.
    5. ההורים יבקשו מבית המשפט לענייני משפחה בתל אביב יפו לאשר את ההסכם וליתן לו תוקף של פסק-דין, על פי חוק בית המשפט לענייני משפחה התשנ״ה-1995, על פי חוק יחסי ממון בין בני הזוג, התשל״ג – 1973, עפ״י חוק הכשרות המשפטית והאפוטרופסות, תשכ״ב – 1962, ועפ״י החוק לתיקון דיני משפחה (מזונות), תשי״ט -1959.

**ולראיה באו הצדדים על החתום:**